Tallinna ringkonnakohus karmistas täna aprillirahutuste viimases kriminaalasjas süüdlastele määratud tingimisi vanglakaristusi.  Kohus rahuldas Põhja ringkonnaprokuröri Leelet Kivioja kaebuse ning mõistis uue otsusega massikorratuste ajal Tallinnas laamendanud Valter Saalistele (25) tingimisi ühe aasta ja kuue kuu pikkuse ning Anton Stepnoile (22) tingimisi üheaastase vangistuse.  Ringkonnakohus määras mõlemale mehele ka kolmeaastase katseaja.    Ringkonnakohus ei pidanud Saaliste ja Stepnoi advokaatide Andres Gorkini ja Mariann Tusti kaebusi põhjendatuks ning jättis need rahuldamata.    Mullu septembri lõpus karistas Harju maakohus Saalistet tingimisi kaheksa kuu pikkuse ja Stepnoid tingmisi kuue kuu pikkuse vangistusega ning määras mõlemale mehele kolmeaastase katseaja.    Süüdistuse järgi ei allunud Saaliste 2007. aasta 26. aprilli õhtul rahvusraamatukogu  juures politseinike seaduslikele korraldustele ning loopis neid kividega. Ühtlasi osales Saaliste Tõnismäe tänaval riigilipu rüvetamises, Pärnu maanteel Westmani äri rüüstamises ning muu laamendamise kõrval ka Tatari tänaval asuva Woodstocki baari ründamises ja selle akende lõhkumises.    Süüdistuse kohaselt heitis Stepnoi samal õhtul Vabaduse väljakul politseinikele tossupommi, mis korravalvuritele kahju ei teinud ning lõhkus vanalinnas ühe vitriinakna ja varastas rüüstamise käigus Westmani  ärist kasti õlut.    2007. aasta 26. aprillil Tallinnas ja mitmes Ida-Virumaa linnas mitu päeva kestnud massikorratused said alguse Tallinnas Tõnismäel asunud pronkssõduri teisaldamisest.    Tallinnas kokku 91 süüdimõistetut    Põhja ringkonnaprokuratuur saatis aprillirahutuste ajal süüteo toimepanemises süüdistatuna kohtu alla 92 inimest, kellest mõisteti süüdi 91. Karmim karistus, mis kohus süüdimõistetule määras oli kahe aasta ja nelja kuu pikkune vangistus. Kohus saatis  reaalselt vangi kuus süüdimõistetut.    Kõige sagedasem karistus oli tingimisi vangistus, mis mõisteti 54-le inimesele. Lisaks said 13 inimest osaliselt tingimisi ja osalt reaalse vangistuse. Kohtu määratud rahalised karistused jäid vahemikku 2000-9600 krooni.    Õiguskantsler sai politsei aprillirahutusteaegse tegevuse kohta 54 avaldust, millest kaks esitas inimõiguste teabekeskus. Põhja ringkonnaprokuratuurile esitati kaebusi politsei vägivalla peale umbes 50 ringis, millest kaheksa  tõid kaasa ka kriminaalmenetluse, kuid hiljem siiski kuriteokoosseisu puudumisel lõpetati.    Ida-Virumaal uuriti 40 aprillirahutuste kriminaalasja    Viru ringkonnaprokuratuur algatas Jõhvis 19, Narvas kuus, Sillamäel kuus, Kiviõlis kaks, Kohtla-Järvel kuus ja Vaivara vallas ühe kriminaalasja. Kohtusse saatis prokuratuur 24 kriminaalasja ning 16 süüasja lõpetati.    Aprillirahutuste kriminaalasjades on jõustunud kohtulahend 29 inimese suhtes ning 13 inimese suhtes  menetlus lõpetati.    Marek Kuul  RahvusRinghääling       * TMS: Venelased valisid Keski, et eestlastele "ära teha"    * HENN PõLLUAAS: Eesti - kodanikevaba valimisparadiis